ಪ್ರವಾಸಿ ಜಿಲ್ಲೆಯಲ್ಲಿಸದ್ದಿಲ್ಲದೆ ಜನರ ಸೇವೆಯಲ್ಲಿ ತೊಡಗಿರುವ ಪತ್ರಕರ್ತರ ಮಾಧ್ಯಮ ಸ್ಪಂದನ ತಂಡ ಇಂದು ಮಾಧ್ಯಮ ರಂಗವು ನಿತ್ಯ ಜೀವನದ ಅವಿಭಾಜ್ಯ ಅಂಗವೇ ಅಗಿದೆ. ನಿತ್ಯವೂ ನೂತನ ಸುದ್ದಿಗಳನ್ನು ವರದಿ ಮಾಡುವ ಪತ್ರಕರ್ತರನ್ನು ರಾಜ್ಯ ಸರ್ಕಾರವೂ ಫ್ರಂಟ್ ಲೈನ್ ಕೊರೋನ ವಾರಿಯರ್ಸ್ ಎಂಬುದಾಗಿ ಗುರುತಿಸಿದೆ. ಸದಾ ಒತ್ತಡದಲ್ಲೇ ಕಾರ್ಯ ನಿರ್ವಹಿಸುವ ಪತ್ರಕರ್ತರು ಯಾವತ್ತೂ ಬಿಜಿ ಇರುತ್ತಾರೆ. ಈ ಬಿಜಿ ನಡುವೆಯೂ ಕೊರೋನ ಸಂತ್ರಸ್ಥರ ಸೇವೆಯನ್ನೂ ಮಾಡುತ್ತಿರುವ ಅಪರೂಪದ ವಿದ್ಯಮಾನ ಪ್ರವಾಸೀ ಜಿಲ್ಲೆಯಿಂದ ವರದಿ ಆಗಿದೆ. ಕೊಡಗು ಜಿಲ್ಲೆಯಲ್ಲಿ ತಮ್ಮ ಪತ್ರಿಕಾ ವೃತ್ತಿಯೊಂದಿಗೆ ಯಾವುದೇ ಪ್ರತಿಫಲಾಪೇಕ್ಷೆ ಇಲ್ಲದೆ ಉತ್ಸಾಹಿ ಪತ್ರಕರ್ತರನ್ನು ಸೇರಿಸಿ ಜಿಲ್ಲೆಯ ಹಿರಿಯ ಪತ್ರಕರ್ತ ಹಾಗೂ ಕೊಡಗು ಪ್ರೆಸ್ ಕ್ಲಬ್ ಅಧ್ಯಕ್ಷರಾದ ಅಜ್ಜಮಾಡ ರಮೇಶ್ ಕುಟ್ಟಪ್ಪ ಮಾಧ್ಯಮ ಸ್ಪಂದನ ಎಂಬ ತಂಡವನ್ನು ಕಟ್ಟಿ ಸದ್ದಿಲ್ಲದೆ ಬಡವರ, ನೊಂದವರ ಸೇವೆಯಲ್ಲಿ ತೊಡಗಿದ್ದಾರೆ.ಕೋವಿಡ್ ಕುರಿತ ಎಲ್ಲಾ ಲೇಟೆಸ್ಟ್ ಅಪ್ಡೇಟ್ಸ್ ಓದಿ ಜಿಲ್ಲೆಯ ವಿವಿಧ ಭಾಗಗಳ 50ಕ್ಕೂ ಹೆಚ್ಚು ಆಸಕ್ತ ಪತ್ರಕರ್ತರು ಸುದ್ದಿಗೆ ಮಾತ್ರ ಸೀಮಿತಗೊಳ್ಳದೆ,ಸಮಾಜ ಸೇವೆಯಲ್ಲಿ ತೊಡಗಿಕೊಂಡಿದ್ದಾರೆ. ಸುದ್ದಿ ವಿಷಯಕ್ಕಷ್ಟೇ ಸೀಮಿತವಾಗಿದ್ದ ಕೊಡಗಿನ ಪತ್ರಕರ್ತರು ಇದೀಗ ಸಮಾಜ ಸೇವೆಯಲ್ಲೂ ಸೈ ಎನಿಸಿದ್ದಾರೆ. ಇಂದು ಯಾವುದೇ ನೊಂದವರು , ಸಂಕಷ್ಟದಲ್ಲಿರುವವರು ಮಾಧ್ಯಮ ಸ್ಪಂದನ ತಂಡವನ್ನು ಸಂಪರ್ಕಿಸಿದರೆ ಸಾಕು ನೆರವು ಖಚಿತ. ಈ ತಂಡವು ಕೊರೊನಾ ಸೋಂಕು ಬಾಧಿಸಿ ಹೋಂ, ಐಸೋಲೇಷನ್,ಗೃಹ ಸಂಪರ್ಕ ತಡೆಗೊಳಗಾಗಿ ಕೆಲಸಕ್ಕೆ ಹೋಗಲು ಅಸಾಧ್ಯವಾಗಿರುಗ ಬಡ ಜನರಿಗೆ ದಾನಿಗಳ ನೆರವಿನಿಂದ ಅಗತ್ಯ ಆಹಾರ ಪದಾರ್ಥಗಳನ್ನು,ವಿತರಿಸುತ್ತಿದೆ. ಕೋವಿಡ್ ಲಾಕ್ ಡೌನ್ ಸಮಯದಲ್ಲಿ ಸರಿಯಾದ ವಾಹನ ವ್ಯವಸ್ಥೆಯಿಲ್ಲದೆ ನಗರ,ಪಟ್ಟಣಕ್ಕೆ ಬಂದು ಔಷಧಿ ಖರೀದಿಸಲು ಸಾಧ್ಯವಾಗದ ರೋಗಿಗಳು, ಹಾಗೂ ಹಾಸಿಗೆ ಹಿಡಿದಿರುವ ರೋಗಿಗಳಿಗೂ ಕೂಡ ಸರಿಯಾದ ಸಮಯಕ್ಕೆ ತಮಗೆ ಬೇಕಾದ ಔಷಧಗಳನ್ನು ನೇರವಾಗಿ ರೋಗಿಗಳ ಮನೆಗೆ ತಲುಪಿಸುವ ಕೆಲಸವನ್ನು ಮಾಧ್ಯಮ ಸ್ಪಂದನ ತಂಡ ಮಾಡುತ್ತಿದೆ.ಅಲ್ಲದೇ ಮಂಗಳೂರು, ಮೈಸೂರು, ಬೆಂಗಳೂರು ಆಸ್ಪತ್ರೆಗಳಿಗೆ ಚಿಕಿತ್ಸೆ ತೆರಳಲು ದಾನಿಗಳ ನೆರವಿನಿಂದ ಮಾಧ್ಯಮ ಸ್ಪಂದನ ತಂಡ ವಾಹನ ವ್ಯವಸ್ಥೆಯನ್ನು ಮಾಡಿ ಸೂಕ್ತ ಸಮಯಕ್ಕೆ ರೋಗಿಗಳು ಆಸ್ಪತ್ರೆ ತಲುಪುವಂತೆ ನೋಡಿಕೊಳ್ಳುತ್ತಿದ್ದಾರೆ.ಆರೋಗ್ಯ ಸಮಸ್ಯೆಯಿಂದ ತೀವ್ರ ತೊಂದರೆಕ್ಕೀಡಾದ ರೋಗಿಗಳ ಚಿಕಿತ್ಸೆ ಮಾಧ್ಯಮ ಸ್ಪಂದನ ತಂಡ ಆಸರೆಯಾಗಿದೆ. ಕೋಮಾ ಸ್ಥಿತಿಯಲ್ಲಿದ್ದ ಬಾಲಕಿಗೆಯೊಬ್ಬಳಿಗೆ ರಾಜ್ಯ ರಾಜಧಾನಿ ಬೆಂಗಳೂರಿಗೆ ಕರೆದುಕೊಂಡು ಹೋಗಿ ಚಿಕಿತ್ಸೆ ನೀಡಿ, ಈಗ ಆ ಬಾಲಕಿ ಸಾಮಾನ್ಯ ಸ್ಥಿತಿಗೆ ಬಂದಿದ್ದಾಳೆ. ಇತ್ತೀಚೆಗೆ ಕೋವಿಡ್ ನಿಂದ ಮೃತಪಟ್ಟ ವೃದ್ಧೆಯೊಬ್ಬರ ಅಂತ್ಯಕ್ರಿಯೆಯನ್ನು ಮಾಧ್ಯಮ ಸ್ಪಂದನ ತಂಡದ ಸದಸ್ಯರು ನೆರವೇರಿಸಿ, ಎಲ್ಲರ ಮೆಚ್ಚುಗೆ ಪಾತ್ರರಾಗಿದ್ದರು. ಇವರ ಸೇವೆಗೆ ಜನಪ್ರತಿನಿಧಿಗಳು,ದಾನಿಗಳು, ಉದ್ಯಮಿಗಳು, ರಾಜಕಾರಣಿಗಳು ,ಗುತ್ತಿಗೆದಾರರು ಮಾಧ್ಯಮ ಸ್ಪಂದನ ತಂಡದೊಂದಿಗೆ ಕೈಜೋಡಿಸುತ್ತಿದ್ದಾರೆ. ಬಡವರಿಂದ ನೆರವಿಗೆ ಮನವಿ ಬಂದ ವಿಷಯವನ್ನು ಸಾಮಾಜಿಕ ಜಾಲತಾಣದಲ್ಲಿ ಹಾಕುವುದರ ಮೂಲಕವೂ ದಾನಿಗಳಿಂದ ಅಗತ್ಯ ಸಂಪನ್ಮೂಲದ ವ್ಯವಸ್ಥೆ ಸಿಗುತ್ತಿದೆ. ಈ ತಂಡದ ನೆರವು ಬರೇ ಕೊರೋನ ಸಮಯಕ್ಕಷ್ಟೇ ಸೀಮಿತವಲ್ಲ. ಅನೇಕ ಬಡ ವಿದ್ಯಾರ್ಥಿಗಳ ಶಾಲಾ ಫೀಸ್ ಕಟ್ಟಲೂ ಮಾಧ್ಯಮ ಸ್ಪಂದನ ತಂಡ ನೆರವಾಗಿದೆ. ಓದಲು ಆಸಕ್ತಿಯಿರುವ ,ಆದರೆ ಮನೆಯಲ್ಲಿ ಬಡತನವಿರುವ ಜಿಲ್ಲೆಯ ವಿದ್ಯಾರ್ಥಿಗಳ ಶಿಕ್ಷಣ ಮೊಟಕುಗೊಳ್ಳಬಾರದೆಂದು,ಜಿಲ್ಲೆಯ ದಾನಿಗಳ ನೆರವಿನಿಂದ ಅನೇಕ ವಿದ್ಯಾರ್ಥಿಗಳ ಶಿಕ್ಷಣಕ್ಕೆ ನೆರವು ನೀಡುತ್ತಿದ್ದಾರೆ. ಅಲ್ಲದೇ ಉನ್ನತ ಶಿಕ್ಷಣ ಪಡೆಯುವ ಬಡ ವಿದ್ಯಾರ್ಥಿಗಳಿಗೆ ಲ್ಯಾಪ್ಟಾಪ್ ವ್ಯವಸ್ಥೆಯನ್ನು ಕೂಡ ಮಾಧ್ಯಮ ಸ್ಪಂದನ ತಂಡ ಒದಗಿಸಿದೆ. ಮರಗೋಡಿನ ಬಡ ಕುಟುಂಬದ ವಧುವಿಗೆ ತಾಳಿ ಸರ ಕೊಡಿಸಿದ ಖ್ಯಾತಿಯೂ ಈ ತಂಡಕ್ಕಿದೆ. ಕೊರೊನಾ ಮೊದಲನೇಯ ಅಲೆಯ ಸಂದರ್ಭ ಹೇರಲಾಗಿದ್ದ ಲಾಕ್ ಡೌನ್ ಸಂದರ್ಭದಲ್ಲಿ ಪತ್ರಕರ್ತರ ವಾಹನ ಸಂಚಾರಕ್ಕೆ ಅವಕಾಶ ನೀಡಲಾಗಿತ್ತು. ಈ ಸಮಯದಲ್ಲಿ ಕೆಲವು ಪತ್ರಕರ್ತರು ರೋಗಿಗಳಿಗೆ ಅಗತ್ಯ ಔಷಧಿಗಳು ಹಾಗೂ ತಮ್ಮ ಕೈಲಾದ ಸೇವೆ ಸಲ್ಲಿಸಿದ್ದರು. ಆಸಕ್ತ ಪತ್ರಕರ್ತರನ್ನು ಸೇರಿಸಿ, ಸೇವೆಯನ್ನು ಮತ್ತಷ್ಟು ವಿಸ್ತರಿಸುವ ಉದ್ದೇಶದೊಂದಿಗೆ ಕೊಡಗು ಪ್ರೆಸ್ ಕ್ಲಬ್ ಅಧ್ಯಕ್ಷರಾದ ಅಜ್ಜಮಾಡ ರಮೇಶ್ ಕುಟ್ಟಪ್ಪ ಮಾಧ್ಯಮ ಸ್ಪಂದನ ತಂಡವನ್ನು ಕಟ್ಟಿ, ವ್ಯಾಟ್ಸ್ ಅಪ್ ಗ್ರೂಪ್ ರಚಿಸಿ, ಜಿಲ್ಲೆಯ ಎಲ್ಲಾ ಭಾಗಗಳಲ್ಲಿ ಕಾರ್ಯನಿರ್ವಹಿಸುತ್ತಿರುವ ಪತ್ರಕರ್ತರನ್ನು ಸೇರಿಸಿದರು. ಇದೀಗ ಮಾಧ್ಯಮ ಸ್ಪಂದನ ತಂಡದಲ್ಲಿ 50ಕ್ಕೂ ಹೆಚ್ಚು ಪತ್ರಕರ್ತರು ಜನ ಸೇವೆಗೆ ಸಿದ್ಧರಿದ್ದಾರೆ. ಈ ಕುರಿತು ಮಾತನಾಡಿದ ಕೊಡಗು ಪ್ರೆಸ್ ಕ್ಲಬ್ ಅದ್ಯಕ್ಷ ರಮೇಶ್ ಕುಟ್ಟಪ್ಪ ಅವರು ಬಡವರ ಮತ್ತು ರೋಗಿಗಳ ಸೇವೆ ಮಾಡುವುದರಿಂದ ನಿಜಕ್ಕೂ ನೆಮ್ಮದಿ ಸಿಗುತ್ತಿದೆ. ನಮ್ಮಿಂದ ಸಮಾಜಕ್ಕೆ ಕನಿಷ್ಟ ಇಷ್ಟಾದರೂ ಸಹಾಯ ಆದರೆ ಸಾರ್ಥಕ ಎಂದರು. ಈ ಮಾಧ್ಯಮ ಸ್ಪಂದನ ತಂಡಕ್ಕೆ ಸ್ಥಳೀಯ ದಾನಿಗಳಿಂದಲೂ ಉತ್ತಮ ಸಹಕಾರ ಸಿಗುತ್ತಿದೆ. ಈಗಾಗಲೇ ಹತ್ತಾರು ಬಡ ಕುಟುಂಬಗಳು ಮಾಧ್ಯಮ ಸ್ಪಂದನ ತಂಡದ ಸೇವೆಯನ್ನು ಕೃತಜ್ಞತೆಯಿಂದ ಸ್ಮರಿಸಿಕೊಳ್ಳುತ್ತಿವೆ ಎಷ್ಟೋ ವೇಳೆ ಸರ್ಕಾರಿ ಅಧಿಕಾರಿಗಳಿಂದ ನೆರವು ದೊರೆಯುವುದು ತಡವಾದರೂ ಸ್ಪಂದನ ತಂಡದ ನೆರವು ಶೀಘ್ರದಲ್ಲೆ ಲಭಿಸುತ್ತಿದೆ ಎಂದು ಮಡಿಕೇರಿ ಸಮೀಪದ ಜೋಡುಪಾಲದ ನಿವಾಸಿ ರಾಧಾ ಕೃಷ್ಣ ಹೇಳಿದರು. ಸದ್ದಿಲ್ಲದೆ ಉತ್ತಮ ಕಾರ್ಯ ಮಾಡುತ್ತಿರುವ ಈ ತಂಡವು ಇನ್ನಷ್ಟು ಜನ ಸೇವೆ ಮಾಡುವಂತಾಗಲಿ ಎಂದು ಆಶಿಸೋಣ. The post ಪ್ರವಾಸಿ ಜಿಲ್ಲೆಯಲ್ಲಿಸದ್ದಿಲ್ಲದೆ ಜನರ ಸೇವೆಯಲ್ಲಿ ತೊಡಗಿರುವ ಪತ್ರಕರ್ತರ ಮಾಧ್ಯಮ ಸ್ಪಂದನ ತಂಡ appeared first on Pratidhvani.